Estonia huku vandenõuteooriad Kremli meedias – Propastop
05.10.2020
Eelmisel nädalal jõudis meediasse taas Estonia huku temaatika. 1994. aastal Läänemerel uppunud laeva loo taaselustas katastroofi aastapäeval, 28. septembril 2020 Discovery kanali ekraanile jõudnud dokumentaalsari. Rootsi ajakirjaniku Henrik Evertssoni kuueosalises filmis “Estonia – leid, mis muudab kõike” on merepõhjas lebava Estonia vraki küljes näha auku, mille olemasolust avalikkus seni teadlik polnud.
Uus ilmnenud seik tõstis üles vanad kahtlused, et Estonia huku kõiki asjaolusid pole lahti seletatud. Kõige jõulisema avaldusega esines aga Margus Kurm, Estonia huku uurimise komisjoni kunagine juht ja endine riigiprokurör. Kurm ütles ETV Pealtnägijale ja Postimehele jagatud intervjuudes, et auk on põhjustatud kokkupõrkest Rootsi allaveelaevaga ning see olla Estonia hukkumise põhjus.
Sensatsioonilist avaldust võib pidada pesuehtsaks vandenõuteooriaks, kuivõrd tõendeid öeldu kohta Kurm ei too. Ta toetub üksnes enda arvamusele ja spekuleerib Estonia loo vastuoluliste seikadega.
Propastop peab Kurmi intervjuud osaks kampaaniast, mille eesmärk on filmi vastu huvi kasvatada. Kurm ei ole sõltumatu kõrvalseisja või ekspert, vaid teinud koostööd filmi loojatega ja osaleb ka ise filmis.
28. ja 29. septembril teatab Kremli meedia uudist neutraalsel viisil, kirjutades uutest asjaoludest, mis filmiga seoses on ilmnenud. Siiski leiab pealkirjades juba ära märkimist ka Rootsi allveelaeva teooria.
30. septembril on Rootsi allveelaev juba pealkirjades kindlalt sees. Üks olulisemaid Venemaa uudisteagentuure TASS pealkirjastab loo “Süüdi on Rootsi allveelaev”, pannes küll lause lõppu küsimärgi, mis ei muuda aga sõnumi sisu.
MK pealkirjastab oma uudise “Estonia põrkas kokku allveelaevaga. Veel ei süüdistata Venemaad”. Väljaanne justkui eeldaks, et Venemaa tehakse juhtunus süüdlaseks, püüdes nii ilmselt naeruvääristada kõiki Kremli vastu suunatud hiljutisi süüdistusi, näiteks Navalnõi mürgitamist.
Mida päevad edasi, seda rohkem ilmub Eesti meedias artikleid, mis Rootsi allveelaeva teooriale vee peale tõmbavad. Näiteks teadlaste avaldatud analüüs seletab, miks filmis näidatud auk ei saa olla allveelaevaga kokkupõrkel sündinud ega ka Estonia kiire hukkumise põhjus.
Seevastu Kremli propagandameedias hakkab vandenõuteooria üha kindlamalt juurduma.
1. oktoobril jätkab Rubaltic Venemaa süüdlaseks maalimist. Loos “Estonia põrkas kokku allveelaevaga. Venemaast tehakse kahtlusalune” puudutatakse teist vandenõuteooriat, mille põhjal uputasid laeva Venemaa eriteenistused, vältimaks Nõukogude sõjatehnika jõudmist Läände.
2. oktoobril kirjutab Vzgljad, et “Rootsi allveelaeva kahtlustatakse suure merekatastroofi põhjustamises”. Loos tögatakse Rootsit Nõukogude ja Venemaa allveelaevade jahtimise pärast skäärides.
Tundub, et Venemaa meedia mõjuväljas elavatele inimestele pakutakse tõe ja selguse asemel taas propagandistlikku sõnumit ja desinformatsiooni: Estonia hukkumise põhjustas Rootsi allveelaev ja sündmus on järjekordne episood Venemaa alusetu süüdistamise jadas.
Vandenõuteooria meedias levima panekus saab süüdistada ka Eesti meediat, kes Kurmi sõnu kriitikavabalt levitasid. Näiteks jääb Propastopile  arusaamatuks, miks ei rakendanud meediamajad oma faktikontrollijaid Kurmi väidete veepidavuse testimiseks.
Estonia vandenõuteooriatest saab lähemalt lugeda ka temaatilisest Vikipeedia artiklist.
Pildid: kuvatõmmised loos viidatud artiklitest.